Fire dage. Så lang tid varede et tiltag, der skulle holde udstillingsvarer væk fra gågaden i Skagen. I sidste uge indgik Nordjyllands Politi en aftale med Frederikshavns Kommune, hvor de erhversdrivende på Sct. Laurentii Vej ikke måtte stille deres varer udenfor deres forretning. Men efter kritik fra flere af de erhversdrivende i Skagen har Nordjyllands Politi nu valgt at bløde op for tiltaget. Kiki Gram, der har forretningen af samme navn, er glad for, at der bliver åbnet op igen, men mener også at politiet burde have indgået i en dialog med flere af de handelsdrivende i gågaden. - Der var måske pisket en stemning op, som de var nødt til at reagere ud fra. De tog en kollektiv beslutning, som jeg ikke var så glad for, men jeg kan kun være glad for, at de nu har rettet lidt ind, siger Kiki Gram. Hun har også kun rosende ord til de betjente, der har patruljeret i området i løbet af weekenden. - De var gode til at forklare og vejlede, hvis man havde spørgsmål, siger Kiki Gram. Vil for alt i verden undgå forbud Ifølge Politiinspektør Claus Danø er tiltaget ændret på baggrund af en evaluering over weekendens indsats. Forrige weekend var der flere mennesker samlet i Skagen, på grund af det gode vejr. Derfor modtog Nordjyllands Politi også flere opkald, fra borgere der var utrygge ved at være i gågaden. For at minske smitterisikoen, og skabe mere plads i gågaden, blev der indgået en aftale om at fjerne vare fra gågaden. Det ændrede tiltag betyder, at der nu gerne må stå vare uden for forretningerne, men kun op langs facaderne, og ikke ud i byrummet. Selv om Claus Danø er glad for de positive reaktioner, minder han også om, at alternativet kan være langt værre. - Vi har lyttet til musikken og skruet lidt ned. Vi vil for alt i verden undgå et opholdsforbud, men hvis der er for mange samlet, og vi føler at de forretningsdrivende ikke kan styre det, så kan der komme et opholdsforbud. Vi har pligt til at sikrer borgernes ve og vel, siger Claus Danø, politiinspektør ved Nordjyllands Politi. Tilbage på Sct. Laurentii Vej glæder Kiki Gram sig til at åbne mere op igen. - Solen skinner, vi har markiserne ude og der er ingen problemer. Byen er næsten tom, men jeg tror, jeg taler på alles vejne, når jeg siger, at vi er rigtig glade for den ændring, siger Kiki Gram.

Opsummering:
Tiltaget skulle holde varer indendørs og skabe plads i gågaden. Nu kan forretningerne sætte varer ud igen, dog ikke helt som før.